b'\n_START_ARTICLE_\n\xc5\xbditara vas\n_START_SECTION_\nGeografiski polo\xc5\xbeaj\n_START_PARAGRAPH_\nOb\xc4\x8dina \xc5\xbditara vas se nahaja na ju\xc5\xbenem robu Podjune ter na severnih obronkih Karavank. Glavni kraj \xc5\xbditara vas je oddaljen od avstrijsko-slovenske meje le 10 km zra\xc4\x8dne linije. Skozi ob\xc4\x8dino te\xc4\x8deta reka Bela in Su\xc5\xa1ki potok. Najve\xc4\x8dji jezeri sta Goselinjsko jezero (nem. G\xc3\xb6sselsdorfer See) ter umetno \xc5\xbdene\xc5\xa1ko jezero (nem. Sonnegger See).\n_START_SECTION_\nZgodovina\n_START_PARAGRAPH_\nCerkev sv. Helene v \xc5\xbditari vasi je bila omenjena v neki listini leta 1154. Za slovensko kulturno zgodovino zlasti pomembna je tudi poslikava iz konca 19. stoletja, delo furlanskega potujo\xc4\x8dega slikarja Jakoba Brolla, ki je naslikal zlasti \xc5\xa1tevilne slike na slovenskem \xc5\xa0tajerskem in Koro\xc5\xa1kem oz. Celov\xc5\xa1kem polju v dana\xc5\xa1nji ob\xc4\x8dini \xc5\xa0talenska gora._NEWLINE_Na \xc5\xbdene\xc5\xa1kem gradu, ki so ga Vovbr\xc5\xa1ki grofje zgradili v 13. stoletju je bil sede\xc5\xbe pode\xc5\xbeelnega sodi\xc5\xa1\xc4\x8da v Podjuni. Grad se prvi\xc4\x8d omenja leta 1267. Grb \xc5\xbdene\xc5\xa1kih grofov je danes vklju\xc4\x8den v ob\xc4\x8dinski grb. Grad so imeli v lasti do 16. stoletja, kasneje je dru\xc5\xbeina Ungnad pove\xc4\x8dala poslopje, ki je leta 1639 pre\xc5\xa1lo v last rodbine Orsini-Rosenberg._NEWLINE_O drugem gradu v ob\xc4\x8dini, ki se je neko\xc4\x8d nahajal ju\xc5\xbeno od \xc5\xa0entlip\xc5\xa1a na gri\xc4\x8du Gradi\xc5\xa1e ne vemo skoraj ni\xc4\x8desar. Ostanki zidov dajejo misliti, da je tu bil grad "Juno" ali "Kr\xc5\xa1na vas"._NEWLINE_Od zgodnjega novega veka je \xc5\xbditara vas znana po svojih vinogradih, ki so dali doma\xc4\x8demu slovenskemu dru\xc5\xa1tvu Trta svoje ime._NEWLINE_Leta 1850 je bila ustanovljena novodobna ob\xc4\x8dina \xc5\xbditara vas, \xc5\xbee leta 1865 pa je bila priklju\xc4\x8dena ob\xc4\x8dini Dobrla vas, vendar zopet osamosvojena \xc5\xa1est let kasneje. Leta 1944 je bila priklju\xc4\x8dena nekdanja ob\xc4\x8dina Rikarja vas, leta 1973 pa tudi deli ob\xc4\x8dine \xc5\xbdelezna Kapla.\n_START_SECTION_\nPrebivalstvo\n_START_PARAGRAPH_\nPo ljudskem \xc5\xa1tetju 2001 ima ob\xc4\x8dina 2.127 prebivalcev, od teh se jih je skoraj 20% izreklo za Slovence. Ve\xc4\x8dji del je rimokatoli\xc5\xa1ke veroizpovedi, fara je dvojezi\xc4\x8dna.'